แบงก์ทหารไทยปลื้มลูกค้าแห่พีเอ2แสนราย
แบงก์ทหารไทยปลื้มผลิตภัณฑ์ประกันอุบัติเหตุ(พีเอ)ตัวใหม่ ได้รับการตอบรับเป็นอย่างดี
14 มิ.ย. 2553

แบงก์ทหารไทยปลื้มผลิตภัณฑ์ประกันอุบัติเหตุ(พีเอ)ตัวใหม่ ได้รับการตอบรับเป็นอย่างดี
นายจุมพล สายมาลา ผู้ช่วยกรรมการผู้จัดการใหญ่ เจ้าหน้าที่บริหาร สายงานธนบดีธนกิจ ธนาคารทหารไทย เปิดเผยว่า  ผลิตภัณฑ์ประกันอุบัติเหตุ(พีเอ)ตัวใหม่ “ทีเอ็มบี ประกันอุบัติเหตุ คุ้มครองชัวร์ 100% (TMB Accident Care 100% Sure)” ที่เปิดขายตั้งแต่วันที่ 15 มี.ค. 2553 ที่ผ่านมา ได้รับการตอบรับจากลูกค้าทั่วประเทศเป็นอย่างดี โดยมียอดผู้สมัครแล้วรวมกว่า 20,000 ราย และคาดว่าจะมียอดผู้สมัครกว่า100,000 กรมธรรม์ ภายในปี 2553 นี้ โดยคิดเป็นค่าเบี้ยประกันภัยรวมประมาณ 600 ล้านบาท
ทั้งนี้ ถือได้ว่า ทีเอ็มบี ประกันอุบัติเหตุ คุ้มครองชัวร์ 100% นั้นสามารถตอบโจทย์ความต้องการของลูกค้าได้เป็นอย่างดี  ด้วยรูปแบบการเป็นประกันอุบัติเหตุแบบพร้อมใช้ ที่ให้ความคุ้มครองแก่ลูกค้าทันทีที่สมัคร โดยเมื่อลูกค้าเดินเข้ามาซื้อ ประกันอุบัติเหตุที่สาขาทีเอ็มบีก็จะได้รับกรมธรรม์ในรูปแบบกล่องกลับบ้านพร้อมความคุ้มครองทันที ตอบสนองไลฟ์สไตล์ของผู้บริโภคปัจจุบันที่เน้นความสะดวกเป็นหลัก และที่เป็นไฮไลท์ของประกันอุบัติเหตุตัวนี้คือการให้ความคุ้มครองเต็มวงเงิน 100% ซึ่งมีวงเงินคุ้มครองสูงถึง 200,000 บาท ลูกค้าสามารถมั่นใจได้ว่าแม้แต่เป็นอุบัติเหตุที่เกิดจากการใช้รถจักรยานยนต์ การถูกฆาตกรรม หรือภัยก่อการร้าย ที่ประกันอุบัติเหตุทั่วไปในตลาดไม่ได้ให้ความคุ้มครองหรือให้ความคุ้มครองเพียงแค่ 50% หรือต่ำกว่า ซึ่งถือว่าคุ้มค่ามากเมื่อเทียบกับ ราคาค่าเบี้ยประกันภัยเพียง 599 บาทเท่านั้น
นายจุมพล กล่าวว่า นอกจากนี้ ลูกค้าจะได้รับบัตรประจำตัวผู้เอาประกันภัย ทีเอ็มบี ประกันอุบัติเหตุ คุ้มครอง ชัวร์ 100% (Healthcare Card) ที่ช่วยอำนวยความสะดวกให้กับผู้เอาประกันภัยเวลาที่เข้ารับการรักษาที่โรงพยาบาลหรือสถานพยาบาล จำนวนกว่า 200 แห่ง ทั่วประเทศ เพียงโชว์บัตรพร้อมบัตรประชาชนก็ไม่ต้องสำรองจ่ายใดๆ โดยไม่จำกัดจำนวนครั้ง และค่ารักษาพยาบาลต่ออุบัติเหตุแต่ละครั้งสูงสุด 5,000 บาท โดยบัตรดังกล่าวจะช่วยอำนวยความสะดวกให้กับผู้เอาประกันภัยได้เป็นอย่างมาก ไม่ต้องเสียเวลาเตรียมเอกสารเพื่อมาเคลมเงินสำรองจ่ายคืนจากบริษัทประกันภัย